
מושב שלישי
<פרוטוקול מס' 607>
מישיבת ועדת הכספים
יום שלישי, י"ב בטבת התשע"ז (10 בינואר 2017), שעה 11:30
<סדר היום:>
<צו הפיקוח על מצרכים ושירותים (תמרוקים)(תיקון), התשע"ו - 2016>
נכחו:

<חברי הוועדה:> 
משה גפני – היו"ר
מיקי לוי

עודד פורר

חברי הכנסת:
מירב בן ארי
מיכאל מלכיאלי
<מוזמנים:> 
	מוריה סיני בן צור
	–
	עו"ד, לשכה משפטית, משרד הבריאות

	ברוך שניר
	–
	מנהל תחום כלכלה, התאחדות המלאכה והתעשייה בישראל

	ערן טמיר
	–
	עו"ד, משרד המשפטים


<ייעוץ משפטי: >
אייל לב-ארי
<מנהל/ת הוועדה:>
טמיר כהן
<רישום פרלמנטרי:>
הדס צנוירט
<צו הפיקוח על מצרכים ושירותים (תמרוקים)(תיקון), התשע"ו - 2016>
<היו"ר משה גפני:>
בוקר טוב, אני מתכבד לפתוח את הישיבה. הסעיף הבא בסדר-היום: צו הפיקוח על מצרכים ושירותים (תמרוקים)(תיקון), התשע"ז – 2017. מי מציג את הצו? בבקשה.
<מוריה סיני בן צור:>
שלום וברכה. אני מוריה בן צור, מהלשכה המשפטית של משרד הבריאות. אנחנו מביאים היום את צו הפיקוח על מצרכים ושירותים (תמרוקים). אנו מבקשים לערוך תיקון בצו כדי לאפשר ייצוא תמרוקים ללא רשיון תמרוקים פלוני. 
כיום כל היצואנים במדינת ישראל, כדי לייצא תמרוקים לחו"ל, נדרשים לקבלת שני רשיון – רשיון תמרוקים כללי ורשיון תמרוקים פלוני, למוצר עצמו. אנחנו מבקשים להוריד מהם את הנטל של רשיון התמרוקים הפלוני – שזה רשיון למוצר עצמו, רק לייצוא, כדי שאפשר יהיה לייצא בלי האגרה שנדרשת מהם. אין כמובן שום פגיעה בסטנדרט הראוי של המוצר, כי אנחנו עדיין ממשיכים בדרישה של רשיון התמרוקים הכללי שזה מודל פיקוח של GMP באותו אתר ייצור שייצר את התמרוקים לחו"ל.

בגדול, הפסד ההכנסות המשוערך עומד על מיליון וחצי. אני מבקשת לתקן את מה שכתוב במכתב שהועבר לוועדה, של 3.5 מיליון – מיליון וחצי. זו פשוט טעות שנפלה במכתב. 
<היו"ר משה גפני:>
תודה רבה. בבקשה.

<מירב בן ארי (כולנו):>
תודה, אדוני היושב-ראש. אמשיך משם. מבחינתי זה יום חשוב מאוד. אחרי שנים שיצרנים של תמרוקים גם שילמו כסף וגם נאלצו להוציא רשיון, שצריך לזכור, אדוני היושב-ראש, שלפעמים – זה מוצר קוסמטיקה, שרק לקבל את הרשיון עליו לקח שלושה חודשים, אז מי שמבין במוצרי קוסמטיקה יודע שברגע שאתה עושה מוצר לקיץ ואתה מקבל את האישור אחרי שלושה חודשים, עברנו לחורף, ואותו יצרן תמרוקים איבד את זה.

<היו"ר משה גפני:>
אתרוגים אחרי סוכות.

<מירב בן ארי (כולנו):>
נכון. אני אומרת קודם כל תודה רבה לשר הבריאות יעקב ליצמן ולשר האוצר שנתנו לי תמיכה. זו יוזמה שהבאתי כיו"ר שדולת כחול-לבן שהגיעה אליי מיצרני תמרוקים, שישבו כאן. זה היה אירוע מרגש. הם אמרו ששנים הם מחכים לבשורה הזאת.
<היו"ר משה גפני:>
זה לא יפגע ביבואנים?

<מירב בן ארי (כולנו):>
לא. ועדת העבודה והרווחה בימים אלה - אישרנו את פקודת הרוקחים. התקנות והביצוע שלהם ייקחו עוד חודשים. לכן בזמן הזה השרם אמרו: חבל על הזמן – ניתן להם את האפשרות גם להפסיק להוציא את האישור פלוני וגם להפסיק לשלם את הכסף.

אדוני היושב-ראש, זה הגיע למצב שיצרן תמרוקים פה בארץ, שהוא רק מייצא, אומר לי: כבר לא אכפת לי לשלם כפול – רק שמשרד הבריאות ייתן לי את האישור בזמן, וגם זה לא עבד. מבחינתנו, אנחנו עושים צדק, וגם מקלים גם ביוקר מחיה, כי בסוף אנחנו משלמים את זה, וגם עושים צדק היסטורי בעיניי – אתה גם מפסיק להוציא את האישור פלוני וגם מפסיק לשלם, וזו הפחתה של נטל הרגולציה שיש על היצרנים.

<היו"ר משה גפני:>
תודה. בבקשה.

<ברוך שניר:>
שמי ברוך שניר, מנהל תחום כלכלה בהתאחדות המלאכה והתעשייה. כמובן, אנחנו מברכים על הצו. רק רציתי להסב את תשומת לב חברי הכנסת הנכבדים לכך שישנו סגמנט מסוים בתהליך ייצור תמרוקים לארצות כמו הודו, אוקראינה, שדורש Certificate of Free Sale, והוא נשען על קבלת אותו רשיון תמרוקים פלוני שעומד להתבטל. השאלה היא כעת, מה יהווה בידי אותו יצואן אסמכתא לכך שיוכל לעמוד בתנאי הסף בייצוא לארצות אלה. לא ברור אם רשיון תמרוקים כללי יספק מהבחינה הזו. לכן אם משרד הבריאות יתייחס, נשמח לשמוע תשובה.

<היו"ר משה גפני:>
תשוב, בבקשה.

<מוריה סיני בן צור:>
הסמכות של הוצאת Certificate of Free Sale הועברה למשרד הכלכלה, לפי מה שידוע לי לפחות. הם אלה שמוציאים את התעודות האלה.
<ברוך שניר:>
על סמך מה?

<מוריה סיני בן צור:>
עד היום מאיפה קיבלת תעודות כאלה?
<ברוך שניר:>
משרד הכלכלה נתן את התעודות האלה על סמך אישור שלכם, על סמך רשיון התמרוקים הפלוני שכרגע אתם מבטלים אותו. 

<מוריה סיני בן צור:>
רשיון תמרוקים כללי יהיה בידם. יש בידם מסמך מסוים.

<ברוך שניר:>
השאלה היא אם זה יספק לצורך הייצוא לארצות האלה. לא כל כך ברור.

<מירב בן ארי (כולנו):>
המטרה פה היא להפחית את הנטל של הרגולציה. לעניין הזה תפנה למשרד הכלכלה.

<עודד פורר (ישראל ביתנו):>
אדוני, אני מציע שתאשר את הצו, ושתצא בקשה למשרד הכלכלה פה שייתנו הוראה בעניין הזה כדי שהוא לא בסוף ייתקע בין שני המשרדים. 

<היו"ר משה גפני:>
אתה מעלה דבר נכון. עומדים בפני רפורמה. צריך את התקנות. אני מקבל את ההצעה הזאת.

<ברוך שניר:>
הכוונה היא לא לעכב.

<היו"ר משה גפני:>
בסדר. נבקש ממשרד הכלכלה שייתן את ההבהרות בעניין הזה. צריך לעקוב אחרי זה, כי הולכים לתהליך. התהליך מתחיל בזה ולא מסתיים בזה. זה תהליך ארוך. אתם תהיו חלק מהעניין. זה יפתח את התעשייה הזאת, את התמרוקים. לכן אני מציע, כפי שהחברים אמרו, לאשר את זה. לפנות למשרד הכלכלה, לבקש מהם את ההתייחסות. אם יתברר שיש בעיות, יש לנו הכלים כדי לטפל בעניין הזה.

אייל לב-ארי:

הצו הזה הוא לכאורה זמני עד שיאושרו התקנות הרלוונטיות בוועדת העבודה, וכשהן יאושרו, הוא ישונה בהתאמה.

<עודד פורר (ישראל ביתנו):>
הוא יבוטל.

<היו"ר משה גפני:>
בבקשה, להקריא את הצו.

<מוריה סיני בן צור:>
מתוקף סמכותי לפי סעיפים 5, 15, 38 ו-43 לחוק הפיקוח על מצרכים ושירותים, התשי"ח-1957, באישור שר האוצר לפי סעיף 39ב לחוק יסודות התקציב, התשמ"ה – 1985, וועדת הכספים של הכנסת לפי סעיף 1(ב) לחוק יסוד: משק המדינה, אני מצווה לאמור: תיקון סעיף 1. 1. בסעיף 1 לצו הפיקוח על מצרכים ושירותים (תמרוקים), התשל"ג- 1973 (להלן- הצו העיקרי), בהגדרת "שיווק" המילה "יצוא" – תימחק. 
תיקון סעיף 2. סעיף 2 לצו העיקרי, אחרי סעיף קטן (א) יבוא:

 "(א1) על אף האמור בסעיף קטן (א) רשאי אדם לייצר תמרוק המיועד לייצוא בלבד, בתנאי שקיבל רישיון תמרוקים כללי מאת המנהל ובהתאם לתנאיו.
(א2) לא ייצא אדם תמרוק אלא אם כן קיבל רישיון תמרוקים כללי מאת המנהל". 

תיקון סעיף 9. 3. בסעיף 9 לצו העיקרי, אחרי "לא ישווק אדם" יבוא "ולא ייצא".
תיקון סעיף 10. בסעיף 10 לצו העיקרי, אחרי "לא ישווק" יבוא "או ייצא".
<היו"ר משה גפני:>
מי בעד אישור הצו – ירים את ידו. מי נגד? מי נמנע?

הצבעה

בעד הצו – פה אחד
צו הפיקוח על מצרכים ושירותים (תמרוקים)(תיקון), התשע"ו–2016, אושר.

<היו"ר משה גפני:>
הצו אושר פה אחד.

תודה רבה, הישיבה נעולה. 
<הישיבה ננעלה בשעה 11:40.>

